A Cinefesten egy nap kellett az új kedvenc megtalálásáig. De milyen az, ha Kristen Stewartnak nincsenek érzései?

Nemcsak Daniel Radcliffe híres vízihullás filmjét néztük meg, de azt is láttuk, mit követ el Viggo Mortensen a családja ellen.

Michael Shannon szerint a "Kibaszott Idióták Egyesült Államában" csak a polgárháború jelenthet megoldást, akiknek pedig a szülei Trumpra szavaztak, tekintsék magukat árvának.

A Szabadság útjaiért Oscar-díjra jelölt remek színész, az Acélember című Superman-film Zod tábornoka, Michael Shannon teljesen kikészült az amerikai választások eredménye után. Bár elvileg az Éjszakai ragadozók sajtóturnéján kellene az új filmjéről beszélnie, minden interjúban Amerika új elnökéről, Donald Trumpról, és főleg az ő választóiról beszél, szinte hihetetlen hangnemben.

Pár napja a Rogerebert.comnak adott interjújában fogalmazta meg, miért nyert a választási térképeken rendre pirossal jelölt republikánus párt a választásokon.

Azért, mert ez az ország tudatlan seggfejekkel van tele. A nagy piros műfaszt, ami keresztülszeli az országot, a saját, idióta seggfejekkel teli országához kéne csatolni. Nevezzük mondjuk ezt az országot Kibaszott Idióták Egyesült Államának.

Mint kifejtette, a választók egy részének fogalma sincs, miért élnek a földön, képtelen munkát szerezni, nem tudnak semmit semmiről, ezért azt gondolták, "ez az idióta barom legalább egy ideig mókás lesz a tévében". Shannon szerint "Ez a fickó el fogja pusztítani az általunk ismert civilizációt, és a földet és mindent, azért, mert ezeknek az embereknek lövésük sincs, hogy miért élnek."

Shannon azóta adott még egy interjút, ezúttal a Metro amerikai kiadásának. A riporter semmiképp sem akart a választásról beszélni, de Shannon szerint ez elkerülhetetlen, "Csakis erről kéne beszélni, semmi másról". A színész az interjúban szóba hozza a Trump megválasztását követő tüntetéseket, de úgy érzi, semmi valós hatásuk nem lesz. "Ettől még ugyanúgy ő marad az elnök. Talán egy polgárháborúra lenne szükség, vagy valami."

A választókról a Metróban már azt mondja, nagyobbrészt az idősek tehetnek arról, hogy Trump lett az elnök. "Van egy csomó öreg ember, akiknek rá kéne jönniük, hogy volt egy szép életük, de már ideje eltűnniük. (...) Nem akarom az öregeket sértegetni, anyukám is öreg állampolgár. De ha Trumpra szavaztál, számodra eljött az urna ideje." A riporter erre bevallja, az ő szülei is Trumpra szavaztak.

Baszódjanak meg. Mostantól árva vagy. Ne menj haza hozzájuk. Ne menj haza Hálaadásra és Karácsonyra sem. Egyáltalán ne beszélj velük. Beszéljen a némaság

- javasolja szelíden Shannon.

A színész egyébként az összefüggéseket is látni véli. A Rogerebert.com riportere például szóba hozta Leonard Cohen halálát. "Szerintem Leonard Cohennek megfelelő, hogy meghalt, miután megválasztották Trumpot. Szerintem Trump ölte meg Cohent."